b'\n_START_ARTICLE_\nBrunholmen\n_START_PARAGRAPH_\nBrunholmen i \xc3\x85lesund ligger like nord\xc3\xb8st for Asp\xc3\xb8ya i Brosundet og er en flat holme p\xc3\xa5 ca. 120 x 95 meter. Den stikker inn i Brosundet som en landtunge og skiller dermed \xc3\x85lesundets ytre og indre havn. Den egentlige Brunholmen best\xc3\xa5r av sv\xc3\xa6rt tettbebygde kvartaler mellom gatene Brunholmkaia, Fl\xc3\xb8ttmanngata og Brunholmgata. Ved Aksel Holms plass m\xc3\xb8tes ogs\xc3\xa5 gatene Moloveien, \xc3\x98wregata og Apotekergata. Navnet \xc2\xabBrunholmen\xc2\xbb brukes i dag mest som omtale av en grunnkrets og et sentrumsstr\xc3\xb8k i \xc3\x85lesund. Tidligere var str\xc3\xb8ket preget av skipshandlere og fiskemottak i de mange, store sj\xc3\xb8buene ved Brosundet. Lokalpolitisk styres Brunholmen av bydelsutvalget for Asp\xc3\xb8ya.\n_START_SECTION_\nGjenfylling av sundet\n_START_PARAGRAPH_\nBrunholmen endret mot slutten av 1800-tallet gradvis skikkelse fra holme til bydelsstr\xc3\xb8k p\xc3\xa5 Asp\xc3\xb8ya i takt med utfylling av det smale og grunne sundet mellom \xc3\xb8ya og holmen. I dag framst\xc3\xa5r ikke lenger Brunholmen som en holme, men har sammenhengende gatestruktur og bebyggelse med resten av Asp\xc3\xb8ya. Aksel Holms plass i det moderne \xc3\x85lesund ligger om lag ved det tidligere sundet.\n_START_SECTION_\nBybrannen\n_START_PARAGRAPH_\nBybrannen i 1904 raserte all bebyggelse p\xc3\xa5 holmen, mens Moloveien, som har utl\xc3\xb8p like ved Aksel Holms plass, ble sk\xc3\xa5net ettersom den l\xc3\xa5 i le for vindretningen da brannen herjet. All bebyggelse p\xc3\xa5 holmen ble gjenreist som stolte murbygninger i Jugendstil.\n_START_SECTION_\nBrunholmen i dag\n_START_PARAGRAPH_\nI dag er de fleste gamle sj\xc3\xb8buene ominnredet til hotell-, kontor- eller restaurantform\xc3\xa5l. Noen av de tidligere buene huser ogs\xc3\xa5 forholdsvis eksklusive leiligheter med utsikt til Brosundet. Scandic Hotel \xc3\x85lesund, Clarion Hotel Bryggen og Hotel Brosundet ligger alle i umiddelbar n\xc3\xa6rhet til Brunholmen. Like i n\xc3\xa6rheten, men ikke p\xc3\xa5 den egentlige Brunholmen, ligger ogs\xc3\xa5 \xc3\x85lesund Fiskerimuseum i Jervellbua, en av de f\xc3\xa5 gjenv\xc3\xa6rende sj\xc3\xb8buene fra tida f\xc3\xb8r bybrannen. Denne bua har en framtredende plass ved havnemoloen og innl\xc3\xb8pet til \xc3\x85lesundet. Navnet kommer fra Trygve Jervell som overtok fiskerimottaket i 1902, og som er beslektet med v\xc3\xa5r tids kjente teologiprofessor Jacob Jervell. Senere overtok firmaet Oluf Holm sj\xc3\xb8bua. I dag er Jervellbua omgjort til museum etter mange \xc3\xa5rs arbeid. Fiskerimuseet i \xc3\x85lesund ble \xc3\xa5pnet 13. juni 1998.\n_START_SECTION_\nBystr\xc3\xb8ket Brunholmen\n_START_PARAGRAPH_\nEttersom holmen i dag er fullstendig sammenvokst med Asp\xc3\xb8ya, brukes omr\xc3\xa5denavnet Brunholmen n\xc3\xa5 ogs\xc3\xa5 om omkringliggende omr\xc3\xa5der p\xc3\xa5 Asp\xc3\xb8ya, s\xc3\xa5ledes vil mange si at moloen mot Valderhaugfjorden (\xc2\xabMolj\xc3\xa5\xc2\xbb p\xc3\xa5 folkemunne) med det karakteristiske fyret ved innseilingen til \xc3\x85lesundet, springer ut fra Brunholmen.\n_START_SECTION_\nBes\xc3\xb8k av kong Christian\n_START_PARAGRAPH_\nDa dansk-norske kong Christian 6. var p\xc3\xa5 Norges-turne i 1733 ble han og hans f\xc3\xb8lge liggende v\xc3\xa6rfast p\xc3\xa5 Brunholmen. Blant historiene som fortelles om det kongelige bes\xc3\xb8ket i det som p\xc3\xa5 den tiden var en grisgrendt og forbl\xc3\xa5st holme p\xc3\xa5 Sunnm\xc3\xb8rskysten, var hvordan avreisen skjedde: Den lite sj\xc3\xb8vante og tykkfalne dansk-norske dronning, Sophie Magdalene, kom seg ikke tilbake i skipet ettersom det ikke var noen landgangsbrygge tilgjengelig. Dermed ble hun resolutt b\xc3\xa5ret om bord av en staut bondegutt fra Skodje.'